觀講師有感
作者：王洋
朝代：宋

paragraphs: 一僧據几坐，衆僧列其間。
紛紛士與女，其外復相環。
娟娟誰家女，粉面垂煙鬟。
既爲時俗粧，復著道士冠。
一聞法師唱，先衆低朱顔。
俯仰皆中度，儀矩如素閑。
衆僧推舉首，往往務旁觀。
云是良家子，良人綴朝端。
二十哭其夫，蕙幃守奇單。
誓保歲寒節，悼往時汍瀾。
鄰女聞好色，願見無由緣。
孺枝無雜匹，對鏡有孤鸞。
如此十餘載，里巷不敢讙。
歲久厭俗累，幡然學僧禪。
朝朝事香火，常念舍囂煩。
遂來佛寺中，圓頂雜長髯。
未能問以此，吁嗟涕以潸。
女子本柔靜，閨房不肯安。
當初紅顔時，何必同惸鰥。
所行雖失節，尚可求芝蘭。
如今餘艷態，卻來叩幽關。
進退兩無據，此道何漫漫。
京城富貴家，妍麗出塵寰。
不肯自愛重，白日呈妖嫺。
廉恥節既喪，萬里來夷蠻。
向來紅面女，十九逢時艱。
奈何兵戈中，此風不爲刪。
僧乎爾其能，爲我逃窮山。